“ฮอนด้า” หยุดผลิต 2 โรงงานในญี่ปุ่น เหตุขาดชิ้นส่วนจากพิษโควิด-19
"ฮอนด้า" หยุดผลิต 2 โรงงานในญี่ปุ่น เหตุขาดชิ้นส่วนจากพิษโควิด-19
22 เม.ย. 2563

บริษัท ฮอนด้า มอเตอร์ เปิดเผยว่า ทางฮอนด้าจะหยุดการผลิตในโรงงาน 2 แห่งที่จังหวัดไซตามะใกล้กับกรุงโตเกียวเป็นเวลาชั่วคราว เนื่องจากการแพร่ระบาดของโรคติดเชื้อไวรัสโคโรนาสายพันธุ์ใหม่ (โควิด-19) ทำให้โรงงานขาดแคลนชิ้นส่วนที่จะนำมาผลิตรถ
โดยโรงงาน 2 แห่งนี้ ได้แก่ โรงงานซายามะและโรงงานโยริอิ โดยโรงงานซายามะซึ่งผลิตรถมินิแวนและรถประเภทอื่น ๆ นั้น จะปิดทำการวันจันทร์หน้าไปจนถึงวันที่ 1 พ.ค. ส่วนโรงงานโยริอิซึ่งผลิตรถเอสยูวีนั้น จะปิดทำการเป็นเวลาสามวันนับตั้งแต่วันจันทร์
ก่อนหน้านี้ โรงงานซายามะถูกสั่งปิดมาแล้ว 2 วันนับจนถึงวันศุกร์ที่ผ่านมา
สำนักข่าวเกียวโดรายงานว่า ความเคลื่อนไหวดังกล่าวเกิดขึ้นหลังจากที่โตโยต้า มอเตอร์ ได้ประกาศเมื่อวันจันทร์ที่ผ่านมา เพื่อขยายเวลาระงับการผลิตในโรงงาน 2 แห่งในจังหวัดไอจิไปอีก 6 วันจนถึงวันอังคารหน้า
ทั้งนี้ อุตสาหกรรมยานยนต์ของญี่ปุ่นได้รับผลกระทบอย่างหนักจากการแพร่ระบาดของโควิด-19 โดยไม่ได้กระทบในแง่ความต้องการรถยนต์เท่านั้น แต่ยังกระทบถึงห่วงโซ่อุปทานด้วย